b'\n_START_ARTICLE_\nCasa Memorial\xc4\x83 \xe2\x80\x9eNicolae Labi\xc8\x99\xe2\x80\x9d\n_START_SECTION_\nIstoric\n_START_PARAGRAPH_\nCasa \xc3\xaen care a locuit poetul Nicolae Labi\xc8\x99 a fost construit\xc4\x83 de \xc3\xaenv\xc4\x83\xc8\x9b\xc4\x83torii Eugen \xc8\x99i Profira Labi\xc8\x99 \xc3\xaen anul 1954 \xc8\x99i se afl\xc4\x83 \xc3\xaen centrul satului M\xc4\x83lini. Casa este compus\xc4\x83 din cinci \xc3\xaenc\xc4\x83peri \xc8\x99i hol. \xc3\x8en aceast\xc4\x83 cas\xc4\x83, t\xc3\xa2n\xc4\x83rul poet a tr\xc4\x83it un timp din scurta \xc8\x99i fulger\xc4\x83toarea sa via\xc8\x9b\xc4\x83, z\xc4\x83mislind aici poate cea mai semnificativ\xc4\x83 parte a crea\xc8\x9biei sale poetice._NEWLINE_Casa a fost restaurat\xc4\x83 \xc3\xaenainte de organizarea ei ca muzeu, \xc3\xaen 1973. \xc3\x8en aceast\xc4\x83 cas\xc4\x83 a fost amenajat \xc3\xaen anul 1975 un muzeu memorial, sub administrarea Complexului Muzeal Bucovina din Suceava. \xc3\x8en anul 2001 au fost executate o serie de repara\xc8\x9bii curente (interioare \xc8\x99i exterioare) ale locuin\xc8\x9bei._NEWLINE_\xc3\x8en cele cinci \xc3\xaenc\xc4\x83peri ale locuin\xc8\x9bei au fost reconstituite, gra\xc8\x9bie exponatelor autentice, \xc3\xaenc\xc4\x83rcate cu o multitudine de conota\xc8\x9bii evocatoare (c\xc4\x83r\xc8\x9bi, caiete, rechizite \xc8\x99colare, piese vestimentare, un clopo\xc8\x9bel cu \xe2\x80\x9esunet argintiu\xe2\x80\x9d, o galen\xc4\x83 cu care poetul p\xc4\x83stra contactul cu zvonurile lumii, documente, fotografii, afi\xc8\x99e etc.), climatul de via\xc8\x9b\xc4\x83 \xc8\x99i crea\xc8\x9bie al poetului de la M\xc4\x83lini, suger\xc3\xa2ndu-se coordonatele esen\xc8\x9biale ale operei sale \xc8\x99i aportul acesteia la evolu\xc8\x9bia liricii rom\xc3\xa2ne\xc8\x99ti contemporane._NEWLINE_Casa memorial\xc4\x83 Nicolae Labi\xc8\x99 de la M\xc4\x83lini poate fi vizitat\xc4\x83 de mar\xc8\x9bi p\xc3\xa2n\xc4\x83 duminic\xc4\x83 \xc3\xaentre orele 10.00 - 18.00. Anual aici sunt decernate premiile c\xc3\xa2\xc8\x99tig\xc4\x83torilor \xc3\xaen cadrul concursul de poezie \xe2\x80\x9eNicolae Labi\xc8\x99\xe2\x80\x9d de la Suceava.'